text: Voldsom gårdbrand  i nat - stuehuset blev reddet
  15 maj 2018 kl. 03.27
  Hele natten til tirsdag har brandfolk kæmpet med flammerne på en gård ved Bøgvad nær Løgumkloster. Ingen mennesker eller dyr kom noget til.
  Et stort mandskab fra Brand & Redning Sønderjylland og Beredskabsstyrelsen fik begrænset flammernes bytte til en ladebygning på gården på Landlystvej ved Bøgvad nær Løgumkloster.
  Det var en nabo, der opdagede ilden og slog alarmklokken 00.44. Naboen løb over og vækkede stuehusets mandlige lejer, som dermed kom ud i tide. Der var ingen dyr på gården.
  - Det var en ganske heftig og voldsom brand, som brandmandskabet kæmpede med hele natten. Der var halm i ladebygningen, som til morgen er helt udbrændt, siger vagtchef Mads Leervad Dammark, Syd- og Sønderjyllands Politi, til TV SYD.
  Brandfolk fra Øster Højst, Løgumkloster og Bylderup-Bov sikrede i første omgang stuehuset. De fik senere assistance af deres kolleger i Tønder, Agerskov og Ravsted.
  